Obec Nový Ruskov pre rodiny
 Ing. Ján Borovský, starosta
Obec  Nový Ruskov sa skladá z dvoch časti – Veľký Ruskov a Malý Ruskov. Niekedy mal iba samotný Veľký Ruskov cez 700 obyvateľov. Teraz majú obidve časti spolu  iba 615. Niet práce, niet z čoho žiť, mladí odchádzajú. Poloha obidvoch časti obce je celkom priaznivá. Nachádzajú sa v blízkosti okresného mesta Trebišov.
Záujem zo strany cudzích o bývanie v obci je veľký, nie sú však pozemky na predaj, ani staršie domy nie veľmi naši občania chcú odpredať. Cez to všetko realizuje sa výstavba niekoľkých rodinných domov a vytvára sa predpoklad omladenia obyvateľov obce. V obci funguje materská škôlka. Je to stará cirkevná budova postavená ešte za čias  Rakúsko – Uhorska. Potrebuje nevyhnutne rekonštrukciu. Tu musím vyzdvihnúť ochotu Gréckokatolíckej cirkvi vyjsť v ústrety obci a tak túto otázku poriešiť. Zastalo to však na postoji niektorých členov obecného zastupiteľstva. Život ide ďalej a potrebné je vychádzať z reálnej situácie. Túto otázku sme odsunuli na vhodnejšiu dobu. Je však pre nás prioritná, lebo je to jeden zo základných potrieb mladých rodín, ktoré v obci nutne potrebujeme.
       Mladé rodiny to nie je len škôlka. To je aj možnosť detských hier a športovania v čase osobného voľna, či už deti, ale aj rodičov. K tomuto účelu máme  vytvorený športový areál s detským ihriskom, pre staršie deti futbalové ihrisko a ihrisko pre plážový volejbal.
         Treba povedať, že problémom sú teenageri, ktorí túžia sa prejavovať, ako dospelí a tak siahajú po cigaretách i alkohole. Veľmi výrazne sa to prejavuje najmä cez letné prázdniny.  Po použití alkoholu ich sebakontrola je prakticky nulová a dochádza k ničeniu obecných zariadení ,  k prejavom vandalizmu.
Samozrejme tento stav, tento vzťah ku hodnotám určeným pre všetkých sa takýmto spôsobom dostáva do negatívnej polohy a pri oneskorenej korekcii  tejto situácie to ďalej graduje. Musím povedať, že ma táto situácia znepokojuje a preto sa snažím diskutovať o tomto probléme hlavne s poslancami , ale aj s každým, kto by vedel zaujať k problému kompetentné stanovisko. Staršia mládež dostala plážové ihrisko a tu si vybíja energiu. Teenageri  a mladšia mládež potrebujú podchytiť, ako som už spomínal hlavne počas prázdnin formou rôznych spoločných akcií. A tu začína problém – kto a za akých podmienok... 
Nie je to vôbec jednoduchá záležitosť. Po prvé zabezpečiť vhodného človeka schopného zaujať mládež. Po druhé nájsť finančné prostriedky na jeho honorovanie i na vytvorenie potrebných podmienok k tejto činnosti. A tu si myslím máme spoločný cieľ obec a cirkev. Každý môže potiahnuť tento náklad na určitom úseku, pomôcť radou i konkrétnym činom.
       Ja osobne vychádzam s naším správcom farnosti veľmi dobre. Doteraz sme stále našli spoločnú reč pri riešení akýchkoľvek problémov. Priznám sa, že túto otázku sme zatiaľ spolu neriešili. Pokúšal som sa vo vlastnej kompetencií hľadať východiska. Žiaľ veľmi som neuspel. Myslím si, že to nie je problém len našej obce. Rád by som počul názory i skúsenosti Vás, ktorí sa s takýmito otázkami tiež stretávate. 
      Mládež je riava , ktorá pri usmernení vie nám všetkým pripraviť príjemné prekvapenia i mnoho radosti , ale aj naopak. Preto si myslím ,že je potrebné nad  ňou držať ochrannú ruku, viesť ju, aby sme mohli byť spokojní aj so sebou, lebo to je náš obraz.